**Sociālā darba speciālistu sadarbības padomes ( SDSSP) sēdes**

PROTOKOLS Nr.1/2016

Rīgā, 2016.gada 16.martā

Skolas ielā 28, 2.korpusa 3.stāva Portretu zālē, 301.telpā plkst. 11:00

SĒDĒ PIEDALĀS:

Padomes vadītāja:

**Ilze Skrodele - Dubrovska**, Labklājības ministrijas (turpmāk – LM) Sociālās iekļaušanas un sociālā darba politikas departamenta direktora vietniece

Padomes locekļi:

**Andra Mite**, Baltijas Starptautiskā akadēmija studiju virziena “Sociālā labklājība” vadītaja

**Mārtiņš Moors**, Rīgas domes Labklājības departamenta Sociālās pārvaldes priekšnieks, departamenta direktora vietnieks

**Ina Balgalve** - Latvijas Sociālo dienestu vadītāju apvienības priekšsēdētājas vietniece

**Dace Erkena**, Latvijas Universitātes P. Stradiņa medicīnas koledžas Sociālās aprūpes katedras vadītāja

**Daiga Grenovska**, Rucavas novada Sociālais dienests

**Sandra Kārkliņa**, Valmieras pilsētas Sociālais dienests

**Reinis Lasmanis**, Izglītības un zinātnes ministrija

**Lolita Vilka**, Rīgas Stradiņa Universitātes Sociālā darba katedras vadītāja

Citi:

**Iveta Sietiņsone,** Latvijas Pašvaldību sociālo dienestu vadītāju apvienība

**Evija Anča,** Sociālo darbinieku biedrība

**Juris Osis,** Rīgas domes Labklājības departaments

**Endija Rezgale - Straidoma,** Sociālo un politisko pētījumu institūts

**Līva Vīksne,** LM Sociālās iekļaušanas un sociālā darba politikas departaments

**Dace Zvirgzdiņa**, LM Sociālās iekļaušanas un sociālā darba politikas departaments

**Signe Frickausa**, LM Sociālās iekļaušanas un sociālā darba politikas departaments

Sēdi protokolē:

**Signe Frickausa**, LM Sociālās iekļaušanas un sociālā darba politikas departaments

**Darba kārtība:**

1. Sanāksmes atklāšana un Padomes sēdes darba kārtības apstiprināšana.
2. Informācija par LM Eiropas Sociālā fonda projekta “Profesionāla sociālā darba attīstība pašvaldībās” (**Nr. 9.2.1.1/15/I/001**) (SD projekts) ietvaros īstenotajām aktivitātēm:

* apmācības un supervīzija pašvaldību sociālā darba speciālistiem 2015. gada 4. ceturksnī;
* iepirkuma “Par četru izdevumu izstrādi 2016. 2017. gadā”, kas izsludināts 22.01.2016., norise un rezultāti;
* metodes “Atbalsta intensitātes skala” iepirkuma norise pirmās metodikas darbam ar personām ar garīga rakstura traucējumiem ietvaros.

1. SD projekta 2016. gadā plānoto aktivitāšu kalendārais grafiks iepirkuma “Ikgadējo konferenču un reģionālo metodisko sanāksmju, apmācību par Atbalsta intensitātes skalu, un tematisko diskusiju organizēšana 2016.-2017. gadā un ilgstošas lietošanas projekta identitātes reklāmas stāvstendu grupas izgatavošana” ietvaros: konference, metodiskās sanāksmes, tematiskās diskusiju grupas.
2. Priekšlikumi grozījumiem Ministru kabineta 2010. gada 30. novembra noteikumos Nr.1075 “Valsts un pašvaldību institūciju amatu katalogs”, saskaņā ar LM un Latvijas Pašvaldību savienības 2015. gada 14. maija sarunās panākto vienošanos.
3. Citi jautājumi.

**Sēdes norise:**

**1.**

**Padomes sēdes atklāšana un darba kārtības apstiprināšana**

**(I.Skrodele - Dubrovska)**

*I.Skrodele - Dubrovska* atklāj Sociālā darba speciālistu sadarbības padomes (turpmāk - Padome) sēdi un dalībnieki apstiprina sēdes darba kārtību (skatīt pielikumā).

Informē klātesošos ar likumprojektu „Grozījumi likumā “Par svētku, atceres un atzīmējamām dienām”” un tā būtību **-** noteikt marta trešo otrdienu par Vispasaules sociālā darba dienu. Papildus informē, ka minētais likumprojekts 2016.gada 2.martā ir iesniegts izskatīšanai Ministru kabinetā.

**2.**

**Informācija par LM Eiropas Sociālā fonda projekta “Profesionāla sociālā darba attīstība pašvaldībās” (Nr. 9.2.1.1/15/I/001**) **(SD projekts) ietvaros īstenotajām aktivitātēm**

**(D.Zvirgzdiņa, L.Vīksne)**

*D.Zvirgzdiņa* klātesošos iepazīstina ar provizoriskajiem datiem par pašvaldību sociālā darba speciālistu skaitu 2015.gada 4.ceturksnī, kuri piedalījušies apmācībās un supervīzijā, t.i., apmācībās piedalījušās 7 pašvaldības un aptuveni 100 personas, savukārt, supervīzijā – 40 pašvaldības un aptuveni 500 personas. Informē, ka Ministru kabineta 2015.gada 14.aprīļa noteikumi Nr.193 “Darbības programmas "Izaugsme un nodarbinātība" 9.2.1.specifiskā atbalsta mērķa "Paaugstināt sociālo dienestu darba efektivitāti un darbinieku profesionalitāti darbam ar riska situācijās esošām personām" 9.2.1.1.pasākuma "Profesionāla sociālā darba attīstība pašvaldībās" īstenošanas noteikumi” regulē SD projekta aktivitātes, t.sk. apmācības un supervīzijas.

Vērš uzmanību uz nepilnībām, ko LM konstatējusi pārbaužu laikā, t.sk. uz nepilnībām līguma slēgšanas procesā, ja līgumu ir noslēgusi konkrētā pašvaldība, gan, ja līgumu ir noslēdzis attiecīgās pašvaldības sociālais dienests ar pakalpojumu sniedzēju.

Informē, ka pārskats būtu jāiesniedz pašvaldības domei, savukārt, pakārtotos dokumentus var iesniegt pašvaldības sociālais dienests, ja tām ir dots šāds deleģējums. Gadījumā, ja sociālajam dienestam ir dots šāds deleģējums, tad tālāk būtu jāizvērtē, vai nolikumā ir paredzētas šādas tiesības – slēgt līgumus, saņemt finansējumu no Eiropas struktūrfondiem, iesaistīties fondu īstenotajās aktivitātēs.

Līdz ar to, lai minimizētu riskus, LM ir lūgusi pašvaldību domes priekšsēdētājiem par 2015.gada IV. ceturksni iesniegt apliecinājumus, ka visas darbības ir veiktas pašvaldību interesēs.

Padomes sēdes dalībniekiem nav iebildumu par to, ka pašvaldības domei jādod pašvaldības sociālajam dienestam deleģējums, lai varētu pilnvērtīgi veikt konkrētus uzdevumus.

Padomes sēdes dalībnieki tiek iepazīstināti ar iepirkuma “Par četru izdevumu izstrādi 2016. - 2017. gadā”, kas izsludināts 2016.gada 22.janvārī, norisi un rezultātiem. Informē, ka konkursā bija pieteicies 1 pretendents – personu apvienība, kuru veidoja SIA “Latvijas Kristīgā akadēmija” un SIA “Baltijas Starptautiskā akadēmija”. Ar minēto personu apvienību līgums netika noslēgts, jo tā nepiekrita LM noteiktajam pirmajam periodiskā izdevuma nodevuma termiņam. Līdz ar to, ir nepieciešams izsludināt jaunu iepirkumu.

Informē par konkrēto periodisko izdevumu plānu 2016.gadam un 2017.gadam.

Tiek izteikts priekšlikums – organizējot nākošo iepirkumu, lūgt atļauju tajā piedalīties visām augstskolām, lai to padarītu elastīgāku. Aicina izsludināt iepirkumu ar vienu vai diviem izdevumiem konkrētam gadam/pusgadam, bet ne ar četriem izdevumiem uz diviem gadiem.

LM iebilst, ka minētais no projekta viedokļa nav realizējams kapacitātes trūkuma dēļ.

Padomes sēdes dalībnieki informē par konstatētajām problēmām saistībā ar periodisko izdevumu izdošanu.

LM piedāvā organizēt vienu periodisko izdevumu gadā.

Padomes sēdes dalībnieki piekrīt šādam piedāvājumam un izsaka viedokli, ka šāda pieeja būtu viens no problēmas risinājuma variantiem.

Izskan viedoklis, ka tomēr vajadzētu divus periodiskos izdevumus gadā, lai savlaicīgi informētu par sociālā darba aktualitātēm.

*D.Zvirgzdiņa* informē klātesošos par iepirkuma pretendentam izvirzītajām prasībām, t.i., viena no prasībām - augstskolai jābūt studiju virzienam - sociālā labklājība, otra – profesionālās apvienības. Šādas prasības tika izvirzītas ar mērķi nodrošināt kvalitatīvu periodisko izdevumu izdošanu.

Padomes sēdes dalībnieku diskusijas par iepirkuma termiņu, kuram jābūt garākam nekā tas ir šobrīd un par finansiālo atbildību.

Tiek pausts viedoklis, ka iepirkuma sagatavotāji nebija pilnvērtīgi iedziļinājušies izdevējdarbības procesā, norādot, ka izdevējdarbība ir pietiekoši sarežģīta un komplicēta.

*D.Zvirgzdiņa* iebilst paustajam viedoklim un norāda uz to, ka ir bijušas diskusijas ar izdevējiestādēm.

*L.Vīksne* iepazīstina padomes sēdes dalībniekus ar metodes “Atbalsta intensitātes skala” iepirkuma norisi pirmās metodikas darbam ar personām ar garīga rakstura traucējumiem ietvaros. Informē, ka metode ir izstrādāta ar mērķi, lai sociālo dienestu rīcībā būtu zinātnisks instruments, ar kura palīdzību pilnvērtīgi varētu novērtēt pilngadīgas personas ar garīga rakstura traucējumiem.

Informē, ka metode ir nopirkta no ASV asociācijas, šobrīd tā tiek tulkota un no 2016.gada 18-22.aprīlim metodes apmācības notiks Rīgā, kurās piedalīsies aptuveni 39 pašvaldību sociālie darbinieki, savukārt, viens pārstāvis būs no LM, kurš pildīs koordinatora un konsultanta funkcijas, kā arī palīdzēs risināt sarežģītas situācijas. Tad LM pārstāvis iegūs atgriezenisko saiti par novērtēšanas procesu un to tālāk nodos ekspertu komandai, kas izstrādās lielo metodiku kā strādāt ar personām ar garīga rakstura traucējumiem, kura tiks pilotēta. Tās pašvaldības, kuru sociālie darbinieki būs piedalījušies apmācībās, tālāk piedalīsies pilotprojektā. Paralēli notiks sadarbība ar deinstitucionālo (turpmāk - DI) projektu, kur līgumus slēdz plānošanas reģioni. Līdz ar to, veidosies paralēlais līgums ar katru no pašvaldībām, ka to apmācīties sociālais darbinieks iesaistās DI aktivitātēs un veic personu novērtēšanu sava plānošanas reģiona ietvaros.

Padomes sēdes dalībnieki vēlas uzzināt, vai LM rīcībā ir informācija, cik rezultatīva šī metode ir bijusi ASV un kāpēc iepirkums ir veikts no ASV.

*L.Vīksne* paskaidro, ka Eiropas Komisija savās vadlīnijās šo metodi ir ieteikusi kā ieteicamo instrumentu, LM ir izvērtējusi arī alternatīvas metodes un gala rezultātā tika izlemts metodi iegādāties no ASV. Uz doto brīdi metode ir iegādāta uz trīs gadiem. Gadījumā, ja metode darbosies, līgums tiks pagarināts un tā tiks pielietota turpmākā darbā ar personām ar garīga rakstura traucējumiem.

Padomes sēdes dalībnieki vērš uzmanību uz to, ka, iespējams, LM nepārzin kā vienlaicīgi tiek sasaistīti četri projekti, t.i., DI, apmācību, ERAF un IT, kur katram projektam ir savi noteikumi. Tiek uzdots jautājums LM, ko kopīgi vēlamies panākt – vai apmācīt 40 darbiniekus, kas apkalpos projektu, vai vēlamies radīt metodi, ko lieto visa Latvija. Ja metode netiks pielietota visā Latvijā, neredz jēgu tērēt ievērojamus finansiālos līdzekļus šīs metodes ieviešanā. Vienlaicīgi norāda uz to, ka jāizvērtē riski, kas notiks tad, kad projekts beigsies.

*L.Vīksne* paskaidro, ka gala metodika kā strādāt ar personām ar garīga rakstura traucējumiem būs publiski pieejama visām Latvijas pašvaldībām un, ka LM rīcībā ir metode “Atbalsta intensitātes skala”. Gadījumā, ja pašvaldība konstatē, ka metode tai būs nepieciešama, būs jānoslēdz līgums ar LM, apņemoties ievērot konfidencialitāti un pārējos nosacījumus, ko ir izvirzījusi ASV.

Padomes sēdes dalībnieki vēlas uzzināt, ko kopīgi vēlamies panākt – vai to, ka katra pašvaldība pati izvērtē, vai viņiem ir nepieciešama šāda metode, vai tomēr, ka Latvijā ir vienota sociālā politika. Uzskata, ka apmācībās vajadzētu rast iespēju nodrošināt dalību arī tiem pārstāvjiem, kas šobrīd nav DI projektā. Gadījumā, ja šobrīd tas nav iespējams, jādomā risinājums kā to realizēt. Ja risinājums netiek rasts, uzskata, ka šādā gadījumā tiek nelietderīgi tērēts laiks un finanšu līdzekļi metodes ieviešanā. Vērš uzmanību uz to, ka jāraugās ilgtermiņā, saprotot, kas apmācīs sociālos darbiniekus pēc 20 gadiem, ja plānots, ka apmācībās piedalīsies 39 pašvaldību sociālie darbinieki un viens pārstāvis no LM.

Padomes sēdes dalībnieki norāda, ka šobrīd vēl ir daudz neskaidru jautājumu šā projekta īstenošanā, piemēram, sociālo darbinieku pienākumi un atalgojums.

**3.**

**SD projekta 2016. gadā plānoto aktivitāšu kalendārais grafiks iepirkuma “Ikgadējo konferenču un reģionālo metodisko sanāksmju, apmācību par Atbalsta intensitātes skalu, un tematisko diskusiju organizēšana 2016.-2017. gadā un ilgstošas lietošanas projekta identitātes reklāmas stāvstendu grupas izgatavošana” ietvaros: konference, metodiskās sanāksmes, tematiskās diskusiju grupas**

**(I.Skrodele - Dubrovska, L.Vīksne)**

*I.Skrodele - Dubrovska* informē parSD projekta 2016. gadā plānoto aktivitāšu kalendāra grafiku iepirkuma “Ikgadējo konferenču un reģionālo metodisko sanāksmju, apmācību par Atbalsta intensitātes skalu, un tematisko diskusiju organizēšana 2016.-2017. gadā un ilgstošas lietošanas projekta identitātes reklāmas stāvstendu grupas izgatavošana” ietvaros plānotajiem pasākumiem:konferenci, metodiskajām sanāksmēm, tematiskajām diskusiju grupām.

Vērš uzmanību uz to, ka attiecībā par konferenci tiks rīkota atsevišķa darba grupa, uz kuru vēlētos uzaicināt augstskolu un profesionālo organizāciju pārstāvjus.

Informē, ka nākamais pasākums būs metodiskās sanāksmes, kas ir ikgadējais LM pasākums, kas tiek plānots 2016.gada aprīļa beigās.

Tematiskās diskusijas tiek plānotas divas reizes gadā. Pirmā tematiskā diskusija tiek plānota 2016.gada aprīļa beigās vai maija sākumā, kuras tēma būs ētika.

Apkopojot minētās aktivitātes, tuvākajā laikā tiks izsludināts iepirkums.

**4.**

**Priekšlikumi grozījumiem Ministru kabineta 2010. gada 30. novembra noteikumos Nr.1075 “Valsts un pašvaldību institūciju amatu katalogs”, saskaņā ar LM un Latvijas Pašvaldību savienības 2015. gada 14. maija sarunās panākto vienošanos**

**(S.Frickausa)**

*S.Frickausa* iepazīstina padomes sēdes dalībniekus arMinistru kabineta 2010. gada 30. novembra noteikumu Nr.1075 “Valsts un pašvaldību institūciju amatu katalogs” (turpmāk – MK noteikumi Nr.1075) saistītajiem normatīvajiem aktiem.

Atgādina, ka iepriekšējā Padomes sēdē dalībnieki jau tika iepazīstināti ar priekšlikumiem grozījumiem MK noteikumos Nr.1075. Iepazīstina ar iespējamo sociālo darbinieku mēnešalgu grupām un katrā mēnešalgu grupā noteikto maksimālo mēnešalgu.

Informē par Valsts un pašvaldību institūciju amatpersonu un darbinieku atlīdzības likuma 11.pantā noteikto, t.i., amatus klasificē atbilstoši MK noteikumiem Nr.1075, amatu saimi un līmeni nosaka, klasificēšanas rezultātus apstiprina šo institūciju darbību regulējošos normatīvajos aktos noteiktās amatpersonas (darbinieki). Papildus informē, ka Sociālo pakalpojumu un sociālās palīdzības likumā ir noteikti šādi sociālo darbinieku amati - sociālais aprūpētājs, sociālais rehabilitētājs, sociālais darbinieks un karitatīvais sociālais darbinieks.

Aicina Padomes sēdes dalībniekus iepazīties ar iepriekš izsūtītajiem priekšlikumiem grozījumiem MK noteikumos Nr.1075 un izteikt viedokli.

Padomes sēdes dalībnieki tiek informēti, ka grozījumu izstrāde izriet no LM un Latvijas Pašvaldību savienības (turpmāk – LPS) sarunām, kas notikušas 2015.gadā, saskaņā ar kurām LM tika uzdots uzdevums izstrādāt grozījumus MK noteikumos Nr.1075.

Diskusijas un dažādi jautājumi par piedāvātajiem priekšlikumiem.

**5.**

**Citi jautājumi**

Netiek izteikti.

**Padomes lēmumi**

1. Ņemot vērā SD projekta aktivitātes, šobrīd nepārskatīt MK noteikumus Nr.1075

Sēdes noslēgums 13:00.

Pielikumā sēdes materiāli:

1. Padomes sēdes darba kārtība.
2. Prezentācija „Sociālā darba speciālistu sadarbības padomes sēde”.

Sēdi vadīja I.Skrodele-Dubrovska

Protokolēja S.Frickausa